Una exposició al Palau Robert descobreix la faceta més humana i íntima de la fotògrafa Joana Biarnés (Terrassa 1935-2018) a través de les 130 fotografies que presenta Imma Cortés, fotògrafa i investigadora de l'Arxiu Joana Biarnés.
L'exposició "Viatge a un arxiu.
Crònica fotogràfica de la descoberta de Joana Biarnés 2015-2019", organitzada pel Palau Robert i Photographic Social Vision, es pot visitar del 5 al 29 de desembre, a la Sala 4.
Joana Biarnés, la primera dona fotoperiodista del país, va viure uns anys molt actius en el tram final de la seva vida, moments molt emocionants en què es va fer un reconeixement de la seva carrera professional.
En aquesta última etapa va presentar la seva obra en diverses exposicions i també el llibre Disparant amb el cor, publicat per l'Editorial Blume, a més de ser present a molts festivals.
També va fer una immersió, amb el suport d'Imma Cortés, al seu propi arxiu, actualment gestionat per la Fundació Photographic Social Vision, que divulga el valor social de la fotografia documental i el fotoperiodisme.
Del 5 al 29 de desembre, a la Sala 4
L'exposició és la materialització d'un projecte fotogràfic personal que Imma Cortés comença l'any 2015, quan inicia el treball de classificació de l'arxiu analògic de Joana Biarnés.
Aquest viatge fotogràfic al llarg dels últims quatre anys de la vida de l'autora dona visibilitat a un ampli grup de persones que n'han format part i han participat en diferents aspectes relacionats amb el redescobriment de la figura de la Joana.
La majoria de les persones que han treballat amb Biarnés destaquen la seva humanitat.
La fotògrafa Sandra Balcells ha comentat: "Els quasi sis anys que he pogut compartir amb la Joana se m'han fet molt curts però han estat carregats de vivències, afinitats, complicitats i...bons àpats!
M'ha transmès un exemple molt valuós de persona que vivia amb una gran intensitat, dins un esplèndid assossec vital".
En el marc de l'exposició i coincidint amb la inauguració, es farà públic el nom del guanyador o guanyadora de la beca Joana Biarnés per a joves fotoperiodistes, una iniciativa de la Fundació Photographic Social Vision, entitat representant del llegat de la fotoperiodista.
Una beca pensada per a joves fotògrafs perquè les noves generacions s'inspirin en els valors de la Joana, que va defensar la necessitat de fer periodisme d'una manera absolutament honesta, d'aportar una visió fotogràfica perspicaç i espontània.
Cal recordar que Joana Biarnés va presentar l'exposició "A contracorrent" a finals del 2017 al Palau Robert.
Una selecció de 90 fotografies del seu ampli arxiu fotogràfic que mostraven l'Espanya de la postguerra oferint una alternativa a la imperant perspectiva immobilista i masculinitzada.
Imma Cortés (Terrassa, 1963) va iniciar la seva vida laboral en el camp de l'arquitectura després de formar-se en escoles de Barcelona i Milà entre els anys 1980 i 1988.
La fotografia va arribar a la seva vida de manera imprevista en una de les primeres feines que va trobar a Barcelona.
Actualment compagina la fotografia comercial amb la investigació de l'arxiu Joana Biarnés.
Ha comissariat l'exposició de Joana Biarnés Disparant amb el cor al Castell de Rubí el 2018, que inclou imatges inèdites a la primera edició.
Joana Biarnés, amb el seu marit Jean Michel Bamberger
Repassant les galeradas del llibre "Disparant amb el cor"